Northrop Grumman EA-6B Prowler

Northrop Grumman (predtým Grumman ) EA-6B Prowler je dvojmotorové prúdové lietadlo určené na elektronický boj. Bol to strednoplošník odvodený od draku lietadla A-6 Intruder. Počiatočnú verziu EA-6A nasadili Spojené štáty už počas vojny vo Vietname. 
Prowler bol vo výzbroji amerických ozbrojených síl od roku 1971, pričom vykonal množstvo misií zameraných na rušenie nepriateľských radarových systémov a na zhromažďovanie rádiových informácií o nepriateľských systémoch protivzdušnej obrany. V júni 2015 bol EA-6B stiahnutý zo služby amerického námorníctva a v marci 2019 ho vyradila aj námorná pechota.
Po vyradení lietadiel EF-111 Raven v roku 1998 bol EA-6B jediným špecializovaným lietadlom elektronického boja ozbrojených síl USA, až do roku 2009, kedy bol v námorníctve zavedený EA-18G Growler.
Vznik a vývoj.
Počas studenej vojny sa protilietadlová obrana stávala čoraz sofistikovanejšou, jej radary dokázali stále efektívnejšie sledovať nepriateľské lietadlá a navádzať na ne rakety zem-vzduch. Aby americké námorníctvo a námorná pechota dokázali čeliť tejto novo vznikajúcej hrozbe, vyvinuli lietadlá určené na elektronický boj, akými boli EF-10B Skyknight a AD Skyraider. Počas 60. rokov 20. storočia vznikla potreba nahradiť tieto stroje, čo viedlo ku vzniku modernejšieho EA-6A "Electric Intruder". Prvá verzia EA-6A vznikla priamou konverziou štandardného draku lietadla A-6 Intruder. EA-6A prvýkrát vstúpila do služby v letkách námornej pechoty v decembri 1965 a zúčastnila sa operácie Rolling Thunder. Celkovo bolo vyrobených 27 strojov EA-6A. Bolo to v podstate dočasné vojenské lietadlo, kým sa nepodarilo navrhnúť a postaviť pokročilejšie EA-6B.
EA-6B bol vyvinutý začiatkom roku 1966 pre americké námorníctvo ako náhrada za EKA-3B Skywarrior. Predná časť trupu bola predĺžená, aby sa vytvoril väčší priestor pre štvormiestny kokpit. Na špičku jeho vertikálneho stabilizátora bola pridaná anténa. Prowler prvýkrát vzlietol 25. mája 1968 a do prevádzky na lietadlových lodiach vstúpil v júli 1971. V rokoch 1966 až 1991 bolo vyrobených 170 sériových lietadiel EA-6B.
EA-6B Prowler bol poháňaný dvoma prúdovými motormi Pratt &amp; Whitney J52 a bol schopný vysokých podzvukových rýchlostí. Hoci bol EA-6B navrhnutý ako lietadlo na elektronický boj a lietadlo velenia a riadenia, bol tiež schopný samostatne zaútočiť na pozemné systémy protivzdušnej obrany. Okrem toho bol EA-6B schopný zhromažďovať spravodajské informácie z elektronických signálov.
EA-6B Prowler bol v priebehu rokov neustále modernizovaný. Prvá takáto modernizácia bola nazvaná „expanded capability“ (EXCAP) a prebiehala od roku 1973. Potom prišla v roku 1976 „improved capability“ (ICAP) a v roku 1980 ICAP II. Modernizácia ICAP II poskytla EA-6B schopnosť odpaľovať strely AGM-45 Shrike a strely AGM-88 HARM.
Konštrukcia.
EA-6B bol plne integrovaný systém elektronického boja určený na operácie z paluby lietadlových lodí. Lietadlo bolo vybavené rušiacim systémom ALQ-99, komunikačným rušiacim systémom USQ-113 a raketou HARM. 
Štvorčlenná posádka Prowleru pozostávala z jedného pilota a troch operátorov elektronického boja. Lietadlo poháňala dvojica prúdových motorov bez prídavného spaľovania Pratt &amp; Whitney J52-P-408A, ktoré umožnili stroju dosiahnuť rýchlosť /h a akčný rádius .
Tankovacia sonda bola ohnutá doprava, aby sa zlepšila viditeľnosť pilota v porovnaní so strojmi A-6 Intruder. Kryt kokpitu mal zlaté tienenie, aby chránil posádku pred rádiovými emisiami, ktoré produkuje elektronické bojové zariadenie.
Operačné nasadenie.
Bojovým krstom si lietadlá EA-6B prešli v roku 1972 počas misií vo Vietname. Neskôr v roku 1983 sa štyri lietadlá Prowler zúčastnili invázie na Grenadu z lietadlovej lode USS Independence (CV-62). V apríli 1986 počas operácie El Dorado Canyon zablokovali stroje Prowler líbyjský radar. Lietadlá dislokované na lietadlovej lodi USS Enterprise (CVN-65) zabezpečovali 18. apríla 1988 rušenie iránskych radarov a komunikačných systémov počas operácie Praying Mantis.
Do operácie Púštna búrka v roku 1991 bolo zapojených celkom 39 EA-6B Prowlerov, z toho 27 vzlietalo zo šiestich lietadlových lodí a 12 zo základní americkej námornej pechoty. Počas 4 600 letových hodín Prowlery vypálili cez 150 rakiet AGM-88 HARM. Lietadlá námorníctva vykonali 1132 bojových letov a stroje námornej pechoty 516 letov. Počas celej operácie nedošlo k strate jediného z týchto strojov.
Počas tretej vojny v Perzskom zálive boli Prowleri používané v Iraku na rušenie pozemných signálov z mobilných telefónov a otváračov garážových brán, ktoré spúšťali improvizované bomby nastražené pri ceste.